1Na pelulutye ulu Yesu agendige mu Galilaya. Siawendigi ukugenda mu Yudaya, wimila Avayudaya avasakige ukumuwulaga. 2Uluhekelelo lwa Avayudaya, uluhekelelo lwa ifitinga yelweluhegelye. 3Ndawe avanyalukolo vakwe Yesu vamulongelige, “Hege ipa bite ku Yudaya, sambi avanyigendo vako nawo valave ifipigo fyako fyewipiga. 4Pakuva asukuli umunu yeipigaga lukani mu kinyele kono weisaka akagulanike. Pakuva wipiga isi apo wiyelelulage mung'i.” ( 5Pakuva na vavanyalukolo vakwe sivamufuuvigwi!) 6Neke Yesu avalongele, “Ulusika lwangu silulafika nda, neke ulusika lwenyu lulipwali mbepali. 7Avanu avamung'i sivavavipila nyenye, pesi vakumbipila nene, pakuva nene nguwolelela ulwa ifipigo fyawo ifyanangifu. 8Mubitage yinyenye ku luhekelelo. Nene sindibita ku luhekelelo ulu, pakuva ulusika lwangu ulukwilaniche silulafika.” 9Nave ave akuvalongela isi asigee mu Galilaya. 10Neke avanyalukolo vakwe peyevahele ku luhekelelo, nave Yesu pepene peahele, kinyele kinyata. 11Ndawe avavina va Avayudaya vamolelige mu luhekelelo: swe vitigila “Alikwi?” 12Swe kwiva na lwing'ulanzo mumukong'ano. Pepene avamwi vamutige Yesu, “Munu munofu.” neke avangi vatigile “Nda! Uyo ake iyasa avanu.” 13Nambi ndahihyo alasukuli umunu yealongige pawelu ing'ani sa Yesu, pakuva vawogopige Avayudaya. 14Mugatinagati mufilyo ifya uluhekelelo, Yesu iinje mutembeli ivanga ukwigisa. 15Ndawe avavina va Avayudaya vasasavalige wevitigila, “Mbi uyu asikagwe ndawuli isi mbesili nave wesiimbiti?” 16Ipo Yesu avapitwe itigila, “Inzigiso isi sisangu nene sa umwene yeandetite. 17Wone umunu iwenda ukupiga seiwenda Nguluvi uyo yealukagula ukuta inzigiso sangu sihumile kwa Nguluvi na wone apangi ngwivangila mululagi lwangu hela. 18Umunu yeilonga ing'ani sa ukwivangila mululagi lwakwe hela uyo isakaga ululumbo lwakwe yumwene, neke yula yeaisakaga ululumbo lwa yula yeamuletite, uyo yevanachene na mulumwene mugaya ng'ani isa uwubangabanga. 19Ndawuli Musa siavapelii indagilo? Ino asukuli nambi yumwi mwanyenye yeakwinatila indagilo. Mbino pandawuli mwisaka ukumbulaga?” 20Neke vamalugu vapitule, “Be! napo wina lisoka! Yenani yeisaka ukukuwulaga?” 21Swe Yesu akuvapitula nu kuvalongela, “Nene ndapigite kipigo kimwi hela nyenye mbemuli mwasasave. 22Musa avapelye ukuwoolwa ino sikuta umusimu ugo gwahumile kwa Musa pesi ulwa gwahumile kwa avanyakataali. Lino nyenye mwiwoolaga umunu na mukimunyi cha isabato. 23Wone umunu aiwoolwa sambi indagilo sa Musa silemwe ukudenywa mbino ndawuli mukumbipila pakuva ndimuponise umunu mukimunyi cha isabato? 24Lino mulahiga ulukani ukwimila isiwoneka mwivala hela muhigage we mukwinatila uwugolofu.” 25Avamwi va avanu va mu Yelusalemu vapwepige vitigila, “Uyu si yuyu yevakumulela sambi vamuwulage? 26Mulavage! lino alibaha akuvakenyela pelu hela na asupali umunu yeakumulonza lukani. Ngali luhwanite avalongola yevamukagwe nachene ulwa uyu, ye Mesiya? 27Neke Mesiya peakusa asupali yealakukagula kweihuma, neke hwehwe tukukagwe kweahumile umunu uyu!” 28Ndawe Yesu ihugige pakulonga kono we akwigisa, mu Tembeli itigila, “Nene munzele na kwendihuma mukukukagula nambi ndahihyo sindasili kwa uwunu wangu pesi umunyakunuma nene ye va nachene nanye simumuseli nda. 29Nene ndimusele pakuva nyumite kulumwene nave ye munyakunuma.” 30Swe avanu vasakige ukumwibata, nambi ndahihyo siekwali umunu yeigelye ukugolola iliwoko lyakwe kulumwene amwibate, pakuva ikivalilo chakwe sichekilafika. 31na avanu wolofu mumukong'ano vamufuuvitwe vitigila, “Pesaasile Kilisito saapiga filagilo fyolofu ukulutila fye apigite uyu?” 32Avafalisayo swe vipulika avanyamukong'ano pevipwepa ing'ani sa Yesu. Swe, avene na avatambisi avavina vatumite avanyigalu vakamwibate Yesu. 33Ndawe Yesu atigilige, “Ndilipamwi na nyenye lusika ludodo, pambele pe ndibitilaga kwa yeandetite. 34Mulasaka neke sisamumbona nene, na pala pendipwali nyenye sisamusa.” 35Ndawe avalongola va Avayudaya vilonganzige vatigilage, “Uyu abita kwi kwesitumuwona? Ngalihosa ukubita ku Vayudaya avayaje ku Vagiliki nu kuvigisa Avagiliki? 36Lukani luki ulo lweilonga: ‘Musaka neke simumbona na pala pemba ndipwali nyenye simuhwaniti muse?’ ” 37Na ikimunyi icha uwusililo, ikimunyi ikikomi cha uluhekelelo, ikimunyi ikitambule swe Yesu imite akwihuga iliswi itigila, “Umunu umunyang'elu asage kwa nene anywe. 38Yeakufuuwa nene, ndawe uwandike wewatige: ‘Imikoga ja ululenga ulunyawumi, ginyilima ukuhuma mulumwene!’ ” ( 39Na ulukani ulo alongelige ulwa Umuhe, ukutigila vala vevakumufuuwa savamwanukila pambele pakuva Muhe sielasa na Yesu siealingila mundolo sakwe.) 40Avanu avamwi avapulike ing'ani iso vatige, “Uyu nachene muvisi!” 41Avamwi vatige, “Uyu ye Kilisito!” Neke avangi swe vatigile, “Mbi luhwanite nachene Kilisito ahume ku Galilaya? 42Mbi uwandike Uwelu wilonga ndawuli? Witigila, ‘Kilisito ahuma mumbegalo ya Daudi va ku Betelehemu, muboma ya Daudi!’ ” 43Sweno, piva na ulwilekano muvanu ukwimila umwene Yesu. 44Avangi vasakige ukumwibata Yesu, neke na baho siepwali umunu yeigelye ukugolola liwoko amwibata. 45Avanyigalu vapilwike, ku vavina va avatambisi na Avafalisayo vevavatige, “Mbi ndawuli simumuletiti?” 46Avanyigalu vala vapitwe, “Asukuli umunu umulonga hilo ndawe umunu uyu!” 47“Neke Avafalisayo vavapitule nayi nyenye ye musanzilwe ndahihyo? 48Yenani muvavina na avanyalulagi na Avafalisayo yeakumufuuwa? 49Neke ililugu ili, lyesilikulukagula ululagilo sa Musa likotwike!” 50Uyumwi va Avafalisayo itambulwa Nikodemu, umunu yeahele akamuwone Yesu pamwandi. Umwene avatige, 51“Ndawuli ngali ndagilo setu sakumuhiga umunu wesalapulikiswa tandi, nambi ukulukagula lweiva apigite?” 52Nawo swe vakumupitula vakumutigila, “Ngali nayuveve uhumite ku Galilaya? Apo kasake ulave muwandike uwelu nave wilavila ulwa, “Mu Galilaya sahwaniti ukuhuma umuvisi nangi!” [ 53Sweno, ndawe mbevali vatagalilige, munu na kwakwe.]
bem_Latn